KIRJALLINEN KYSYMYS E-2392/97 komissiolle esittäjä(t): Carmen Fraga Estévez (PPE) (10. heinäkuuta 1997)

Aihe: Tarve lisätä komission avoimuutta

Toistuvien keskustelujen johdosta, joita PO XIV on suostunut käymään erään asianomaisen osapuolen kanssa ¨quota hopper¨ -kysymyksestä, ja jotka ovat kulminoituneet valitettavaan ja hämmästyttävään kirjeeseen, jonka komission puheenjohtaja Santer lähetti kesäkuun 17. päivänä 1997 omasta puolestaan Yhdistyneen kuningaskunnan pääministerille, herää epäilys siitä, mikä on komission käsitys demokraattisista menettelytavoista. Komission kuuluttaman toiminnan avoimuuden vuoksi ja kyseisen kirjeen aiheuttaman toimielinten julkisuuskuvaan kohdistuvan vahingon korjaamiseksi, ottaen myös huomioon, että tässä asiassa osallisina ovat useat kalastuslaivastot, toimialat, jäsenvaltiot ja toimielimet, joiden ensikäden mielipiteille komissionkin olisi ollut syytä kallistaa korvaansa, pyydetäänkin komissiota esittämään selkein sanoin mielipiteensä ¨quota hopping¨ - kysymyksestä ja kertomaan, mihin toimenpiteisiin se ryhtyy asiassa tästä lähtien?

Komission jäsenen Emma Boninon komission puolesta antama yhteinen vastaus kirjallisiin kysymyksiin P-2334/97, P-2369/97, E-2389/97, E-2390/97, E-2391/97 ja E-2392/97 (29. heinäkuuta 1997)

Yhteisön kalastus- ja vesiviljelyjärjestelmän perustamisesta annetun neuvoston asetuksen (ETY) - 3760/92 ((EYVL L 389, 31.12.1992. )) 9 artiklan 2 kohdan mukaisesti jäsenvaltiot ilmoittavat komissiolle vuosittain niille myönnettyjen kalastusoikeuksien jakamisperusteet noudattaen yhteisön lainsäädäntöä ja yhteistä kalastuspolitiikkaa. Jäsenvaltioilla on näin ollen valtuudet hyväksyä lupien myöntämisedellytykset, jos niistä ei säädetä yhteisön lainsäädännössä, mutta harjoittaessaan tätä toimivaltaa jäsenmaat ovat velvollisia noudattamaan yhteisön lainsäädäntöä ja tiedottamaan komissiolle toimistaan.

Tämän asian puitteissa komissiolla on valtuudet arvioida ehdotettujen kansallisten toimien yhteensopivuutta yhteisön lainsäädännön kanssa sekä antaa lausunto jokaiselle tämän yhteensopivuuden varmistamista pyytävälle jäsenvaltiolle.

Yhteisöjen tuomioistuin on myöntänyt, että kiintiöjärjestelmän päämäärä oikeuttanee edellytykset, jotka takaavat, että aluksen ja kyseessä olevan jäsenvaltion välillä on todellinen taloudellinen yhteys, jos näiden edellytysten tarkoituksena on, että kalastuksesta ja siihen liittyvästä teollisuudesta riippuvainen väestö hyötyy kiintiöistä.

Yhdistynyt kuningaskunta, kuten muutkin jäsenvaltiot, on pätevä toteuttamaan toimenpiteitä kalastusaluksen ja jäsenvaltion, jonka lipun alla se purjehtii, välillä olevan todellisen taloudellisen yhteyden takaamiseksi. Yhdistynyt kuningaskunta on pyytänyt varmistusta, voidaanko tietyt toimenpiteet sovittaa yhteen yhteisön lainsäädännön kanssa.

Pääministeri Tony Blairille osoittamassaan kirjeessä komission puheenjohtaja vastasi, että ehdotetut edellytykset voivat soveltua yhteen yhteisön lainsäädännön kanssa, jos ne eivät syrji ketään, jos ne ovat tarkoituksenmukaisia ja vaihtoehtoisia ja tarjoavat toimijoille mahdollisuuden noudattaa yhtä tai useampaa näistä edellytyksistä tai vastata muihin mahdollisiin vaatimuksiin taloudellisen yhteyden osoittamiseksi lippuvaltion kanssa.

Ennen kirjeenvaihtoa Tony Blairin kanssa Ison-Britannian viranomaisten ja komission välillä käytiin teknisiä keskusteluja. Espanjan viranomaisille on ilmoitettu aikanaan näiden keskustelujen tulos.

Komissio aikoo tutkia huolellisesti kaikki Yhdistyneen kuningaskunnan mahdolliset erityistoimenpiteet kiintiöiden jakamisen osalta, kuten se on tehnyt ja on tekevä jäsenmaiden kansallisen lainsäädännön mukaisesti ja sopimusten valvojana.

Komissio hyväksyy lopullisen toimenpiteen yhteensopivuuden yhteisön lainsäädännön kanssa vain siinä tapauksessa, että se on syrjimätön, tarkoituksenmukainen, vaihtoehtoinen ja täysin yhteisöjen tuomioistuimen oikeuskäytännön mukainen, ja tehtävänsä mukaisesti komissio ottaa huomioon kaikkien jäsenvaltioiden oikeudellisen edun.